អ្នក​នេសាទ​ខ្មែរ​ដែល​ត្រូវគេ​​បោកប្រាស់​៥៨​នាក់​នឹង​វិល​ពី​ឥណ្ឌូនេស៊ីវិញ 
ពលរដ្ឋកម្ពុជា​ទាំង​៥៨​នាក់​នេះ​ជាផ្នែក​មួយ​នៃ​ក្រុម​អ្នក​នេសាទ​ជាង​៣០០​នាក់​ដែល​ទើប​ត្រូវ​បាន​ជួយ​សង្គ្រោះ​ដោយ​អាជ្ញាធរ​ឥណ្ឌូនេស៊ី​កាលពីពេល​ថ្មីៗ​នេះ​​បន្ទាប់​ពី​មាន​របាយការណ៍​ស៊ើបអង្កេត​មួយ​របស់​ទីភ្នាក់ងារ​សារព័ត៌មាន​ AP ​របស់​អាមេរិកាំង​លើ​ឧស្សាហកម្ម​គ្រឿងសមុទ្រ។
វ៉ាស៊ីនតោន — ពលរដ្ឋកម្ពុជាចំនួន៥៨នាក់ ដែលត្រូវគេបោកឱ្យទៅធ្វើកម្មករនេសាទហើយក្រោយមកត្រូវបានជួយសង្គ្រោះនៅប្រទេសឥណ្ឌូនេស៊ីគ្រោងនឹងចាកចេញត្រឡប់មកប្រទេសកម្ពុជាវិញនៅដើមសប្តាហ៍ខាងមុខ។ លោកម៉ែន សោន អ្នកនេសាទខ្មែរម្នាក់ បានប្រាប់ព្រឹត្តិប័ត្រ The Cambodia Daily ថា មន្ត្រីស្ថានទូតបានប្រាប់អ្នកនេសាទទាំងនោះថា ពួកគេអាចនឹងចេញដំណើរទៅប្រទេសកម្ពុជាវិញនៅថ្ងៃច័ន្ទទី១១ខែឧសភា។ លោកបន្ថែមថា៖ «ខ្ញុំចង់ទៅប្រទេសកម្ពុជាវិញភ្លាមៗប្រសិនបើខ្ញុំអាចទៅបានពីព្រោះខ្ញុំនឹកឪពុកម្តាយរបស់ខ្ញុំខ្លាំងណាស់‍»។ អង្គការទេសន្តរប្រវេសន៍អន្តរជាតិ គឺជាអ្នករៀបចំឯកសារនិងដំណើរវិលត្រឡប់វិញរបស់ពួកគេដែលពេលនេះកំពុងស្ថិតនៅក្នុងទីក្រុងទូអាល (Tual) ដែលជាទីក្រុងភាគខាងជើងកោះ Benjina ទីដែលពួកគេធ្លាប់បានជាប់ក្នុងទាសភាពយ៉ាងយូរ។ ពលរដ្ឋកម្ពុជាទាំង៥៨នាក់នេះជាផ្នែកមួយនៃក្រុមអ្នកនេសាទជាង៣០០នាក់ដែលទើបត្រូវបានជួយសង្គ្រោះដោយអាជ្ញាធរឥណ្ឌូនេស៊ីកាលពីពេលថ្មីៗនេះបន្ទាប់ពីមានរបាយការណ៍ស៊ើបអង្កេតមួយរបស់ទីភ្នាក់ងារសារព័ត៌មាន AP របស់អាមេរិកាំងលើឧស្សាហកម្មគ្រឿងសមុទ្រ។ អ្នកនេសាទទាំងនោះមកពីប្រទេសភូមា កម្ពុជា ថៃនិងឡាវ។ អង្គការទេសន្តរប្រវេសន៍អន្តរជាតិបានបញ្ជាក់ថានៅមានពលរដ្ឋកម្ពុជាចំនួន៣៦នាក់ផ្សេងទៀតកំពុងជាប់នៅលើកោះ Benjina នៅឡើយហើយស្ថានភាពរបស់ពួកគេមិនច្បាស់លាស់ឡើយ។ ប៉ុន្តែលោក កុយ គួង អ្នកនាំពាក្យក្រសួងការបរទេសកម្ពុជាបានប្រាប់សារព័ត៌មាន Phnom Penh Post ដែលផ្សាយជាភាសាអង់គ្លេសថា ក្រសួងការបរទេសកំពុងតែធ្វើការលើករណីនេះហើយ៕